《东海游仙歌简王学士元驭王中丞元美》
明代·王叔承

昙阳仙子王家姑，幼从节烈参虚无。
七年服气绝烟火，玉楼明虚寒冰壶。
精光射天天欲坼，列宿群真自相迫。
凭虚密谛五千言，语落天香翠绡隔。
座上非时荔子红，空中当昼霓裳白。
一朝丹就扶桑晓，海东家近蓬莱岛。
左持星剑右挥麈，芙蓉之冠簪七宝。
灵蛇故绕飞升台，仿佛茅龙与青鸟。
歌成混沌谢蜉蝣，吹断琅璈人世小。
丹霞一缕通紫京，瑶华双颊桃花明。
九虚九日金母宴，西池使者迎飞琼。
手辞万众洒然去，青莲拥蜕秋蝉轻。
是时余坐苍龙岭，独鹤横空见仙影。
黄菊杯摇赤羽幢，知是天台籍新逞。
玉堂学士本仙吏，怪得金闺出灵异。
女且开班玉帝宫，眼底英雄齐夺气。
仙机缥渺人不闻，秘诀乃授琅琊君。
文章信有神仙骨，漆园傲吏才如云。
许碏谪地为酒狂，狂余落魄希蒙庄。
采真方寸成丘壑，五岳真形醉里藏。
自从子晋缑山后，往往仙人喜姓王。
缥缈仙机何不有，笑倩琅琊问南斗。
方平昨得麻姑书，五百年来别未久。
它时相见昆仑巅，沧海桑田几重九。
希夷先生只好睡，东方小儿善盗酒。

作者简介：王叔承(1537—1601) 明诗人。初名光允，字叔承，晚更名灵岳，字子幻，自号昆仑承山人，吴江人。喜游学，纵游齐、鲁、燕、赵，又入闽赴楚。叔承以其无礼贤下士之实意，赋诗离去。又客大学士李春芳家，嗜酒。春芳有所纂述，常醉卧弗应，久之乃请其归。太仓王锡爵是其布衣之交，对三王并封之议，遗书数千言规劝之，锡爵为此叹服不已。其诗为王世贞兄弟所推崇。曾纵观西苑园内之胜，作汉宫曲数十阕，流传于禁中。著作有《潇湘编》、《吴越游集》、《宫词》、《壮游编》、《蟭螟寄杂录》、《后吴越编》、《荔子编》、《岳色编》、《芙蓉阁遗稿》等。